## L’Institut Valencià de Cultura presenta esta setmana tres propostes musicals en els seus espais de Castelló de la Plana

*** El Museu de Belles Arts de Castelló acull un concert de madrigals de Capella de Ministrers el dissabte 22 de febrer
* En l’Auditori de Castelló tindrà lloc una nova edició del festival de música i audiovisuals Festmus, que inclou el concert de la Banda Municipal de Castelló**

L’Institut Valencià de Cultura programa esta setmana tres propostes musicals en els tres espais culturals que gestiona a Castelló de la Plana, l’Auditori de Castelló i els seus dos recintes expositius (Museu de Belles Arts de Castelló i l’Espai d’Art Contemporani de Castelló).

Així, el dimecres 19 de febrer, a les 20:00 hores, l’EACC presenta el concert de Notes i Paraules Quartet, formació que prové del Col·lectiu d’Improvisació Musical de Castelló i que es compon pels intèrprets José Ángel González (veu), Miquel Àngel Marín (clarinets), Joan de Ribera (teclats) i Jesús Gallardo (percussió).

Per la seua part, el Museu de Belles Arts de Castelló acollirà el dissabte 22 de febrer, a les 19:30 hores, el concert *Barca di Venetia per Padov*a, a càrrec de  la formació Capella de Ministrers.

El programa està integrat per una sèrie de madrigals compostos per Adriano Banchieri, publicats inicialment en 1605 i revisats en 1623. Destaca per la seua estructura narrativa complexa i humorística, amb personatges dividits entre interlocutors i passatgers en una òpera madrigalesca. L’obra s’acompanya de peces instrumentals de compositors com Castello, Marine i Gabrielli, publicades en la mateixa època.

A més, del 23 al 27 de febrer tindrà lloc en l’Auditori de Castelló el festival de música, art i multimèdia FestMus 2025, organitzat pel Conservatori Superior de Música Salvador Seguí de Castelló, que inclourà entre la seua programació el concert de la Banda Municipal de Castelló el diumenge 23 de febrer a les 11:30 hores.

Les tres propostes musicals d’esta setmana en els espais de l’Institut Valencià de Cultura a Castelló són d’accés lliure fins que es complete l’aforament. Tota la informació pot consultar-se en la web [pàgina web de l’IVC](http://ivc.gva.es/).

Fecha: 18/02/2025